Politiet er på bar bund i sag om vietnamesere, der flygtede fra arresten i Frederikshavn.

De to vietnamesere, der i juli flygtede fra arresten i Frederikshavn, kan være over alle bjerge. - Vi har intet hørt til dem siden dagene efter, de flygtede. Om de er her i landet eller indenfor Schengen, ved jeg ikke, siger vicepolitikommissær Lars Jensen ved lokalpolitiet i Frederikshavn. De to mænd, der er henholdsvis 20 og 22 år, sad varetægtsfængslet i arresten i Frederikshavn sigtet for narkokriminalitet. De flygtede under en ombygning af arresten, hvor de hoppede ud af et vidue. Vietnameserne havde ingen penge på sig, da de flygtede. - De har utvivlsomt fået hjælp af nogle landsmænd, når de har været væk så længe uden en krone på lommen, siger Lars Jensen. De to mænd er efterlyst i Schengen, og nu håber politiet på, at mændene kommer i kontakt med myndighederne, der vil kunne se, at de er efterlyst i Danmark. - Vi kan ikke gøre mere herfra, siger Lars Jensen. Anklagemyndigheden vil i dag anmode retten i Hjørring om igen at varetægtsfængsle mændene in absentia.